U-I-217/07
Natisni
Opravilna št.:
U-I-217/07
Datum odločitve:
6. 2. 2008
ECLI:
ECLI:SI:USRS:2008:U.I.217.07
Akt:
Zakon o dohodnini (Uradni list RS št. 59/06 – ur. p. b.) (ZDoh), 91. in 126. a čl.
Izrek:
Pobuda za začetek postopka za oceno ustavnosti 91. in 126. a člena Zakona o dohodnini (Uradni list RS št. 59/06 – ur. p. b.) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Barbara Remic, Kranj
Datum vloge:
24. 7. 2007
Vrsta odločitve:
sklep
Vrsta rešitve:
zavrženje
Dokument:
US27953
Dokument v PDF obliki:
U-I-217-07.pdf
106 KB
Prenesite datoteko
U-I-217/07-5
6. 2. 2008
SKLEP
Ustavno sodišče je v postopku za preizkus pobude Barbare Remic, Kranj, na seji 6. februarja 2008
sklenilo:
Pobuda za začetek postopka za oceno ustavnosti 91. in 126. a člena Zakona o dohodnini (Uradni list RS št. 59/06 – ur. p. b.) se zavrže.
Obrazložitev
1. Pobudnica izpodbija 91. in 126.a člen Zakona o dohodnini (v nadaljevanju ZDoh-1), ker naj bi v nasprotju s členi 2, 14, 33 in 155 Ustave obdavčila tudi odsvojitve tujih vrednostnih papirjev, kupljenih v času pred 1. 1. 2005, tj. v času, ko promet z njimi, po takrat veljavnem Zakonu o dohodnini (Uradni list RS, št. 71/93 in nasl. – ZDoh), ni bil obdavčen.
2. Z uveljavitvijo Zakona o dohodnini (Uradni list RS, št. 117/06 – ZDoh-2) je ZDoh-1 prenehal veljati. Ustavno sodišče praviloma presoja le veljavne predpise. Na podlagi drugega odstavka 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja predpise, ki so med postopkom pred Ustavnim sodiščem prenehali veljati, če niso bile odpravljene posledice neustavnosti in nezakonitosti (prvi odstavek 47. člena ZUstS).
3. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07) sprejelo stališče, da se tudi v primerih, ko se s pobudo zahteva presoja ustavnosti predpisa, ki je prenehal veljati pred vložitvijo pobude, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Tudi v teh primerih je predpostavka za vložitev ustavne pritožbe in pobude tudi izčrpanost pravnih sredstev po vsebini, kar pomeni, da bi morala pobudnica trditve o domnevni neustavnosti ureditve, na kateri temelji morebitna odločitev o njenem primeru, uveljavljati že v postopku pred upravnimi organi oziroma sodišči. Pobudnica utemeljuje svojo pravovarstveno potrebo zgolj z navedbo, da bo morala v letu 2006 od prodaje tujih vrednostnih papirjev, pridobljenih leta 2004, plačati davek od dobička iz kapitala. Ob tem pa ne izkaže, da je bila zatrjevana prodaja tujih vrednostnih papirjev v letu 2006 tudi davčno obravnavana ter da bi zoper morebitno odmero davka od dobička iz kapitala pred vložitvijo pobude vložila pravna sredstva. Zato je Ustavno sodišče iz razlogov, navedenih v sklepu št. U-I-174/05, pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik